*«ΟΠΟΙΟΣ ΑΓΑΠΑ ΤΗΝ ΠΑΤΡΙΔΑ ΤΟΥ, ΤΗΝ ΚΡΙΝΕΙ ΑΥΣΤΗΡΑ»*

**Να η ευκαιρία…**

Η έκρυθμη κατάσταση που επικρατεί στη Μέση Ανατολή και τη Βόρεια Αφρική, ιδιαίτερα μετά την πρόσφατη συντριβή του ρωσικού επιβατικού που κόστισε τη ζωή 224 ανθρώπων και τα πολύνεκρα τρομοκρατικά κτυπήματα στη Γαλλία, έχει οδηγήσει πολλές αεροπορικές εταιρίες στη διακοπή των πτήσεων τους προς πολλές χώρες των προαναφερθεισών περιοχών.

Παράλληλα, διεθνή τουριστικά γραφεία ανακοίνωσαν την αναστολή των τουριστικών τους προγραμμάτων προς αυτές τις περιοχές. Όπως γίνεται αντιληπτό τα εκατομμύρια των τουριστών που θα επισκέπτονταν το 2016 τη Μέση Ανατολή και τη Βόρεια Αφρική θα αναζητήσουν άλλους προορισμούς.

Το Ισραήλ πρώτο έσπευσε να προσφέρει κίνητρα για να προσελκύσει τους τουρίστες που, κάτω από διαφορετικές συνθήκες, το 2016 θα παραθέριζαν στη Λιβύη, Μαρόκο, Τυνησία, Αλγερία, Αίγυπτο, Ιορδανία… Συγκεκριμένα ανακοίνωσε την επιδότηση κάθε τουρίστα με 45 ευρώ.

Την ίδια ώρα η Τουρκία έχει απλουστεύσει την έκδοση τουριστικής βίζας στο έπακρον. Παίρνεις το αεροπλάνο, πετάς σε οποιοδήποτε τουρκικό προορισμό και φθάνοντας εκεί πηγαίνεις σε ειδικό γραφείο στο αεροδρόμιο, πληρώνεις ένα μικροποσό, παίρνεις τη βίζα και, χωρίς τρεξίματα και πονοκεφάλους, κάνεις τις διακοπές σου.

Εμείς, στην Ελλάδα, τι κάνουμε; Φροντίζουμε επιμελώς να ταλαιπωρούμε τους υποψήφιους επισκέπτες μας!

Όσο και αν, τα τελευταία χρόνια, έχει απλουστευθεί η διαδικασία έκδοσης τουριστικής βίζας, είμαστε πολύ πίσω σε σύγκριση με άλλες χώρες. Λες και δεν θέλουμε να αναπτύξουμε έναν από τους σημαντικότερους, για την ελληνική οικονομία, τομείς. Λες και μας περισσεύουν τα χρήματα και δεν θέλουμε άλλα.

Εντάξει, είναι απαραίτητες κάποιες διατυπώσεις για να έρθει ένας τουρίστας. Να μην κάνουμε τη χώρα μας «ξέφραγο αμπέλι». Την ίδια, όμως, ώρα να μην «κάνουμε και τη ζωή των υποψήφιων επισκεπτών μας ποδήλατο»!

Έχω συγκεκριμένα παραδείγματα Ρώσων φίλων που… ίδρωσαν να πάρουν τουριστική βίζα.

Αν δεν έρχονται οργανωμένα (μέσω δηλαδή τουριστικού γραφείου), πρέπει να έχουν πρόσκληση από Έλληνα πολίτη. Αυτό το αντιλαμβάνομαι. Τους στέλνεις την πρόσκληση (θεωρημένη για το γνήσιο της υπογραφής υπεύθυνη δήλωση) στην οποία αναφέρονται τα πάντα: Το όνομα και η διεύθυνση διαμονής του ατόμου που κάνει την πρόσκληση, πατρώνυμο, μητρώνυμο, αριθμός ταυτότητάς του, Αριθμός Φορολογικού Μητρώου και ότι άλλο φαντασθείτε.

Στέλνει ο προσκαλών τη θεωρημένη από αρμόδια κρατική υπηρεσία υπεύθυνη δήλωση στον υποψήφιο ξένο επισκέπτη και αυτός με τη σειρά του την υποβάλλει, μαζί με το διαβατήριό του, στις ελληνικές προξενικές αρχές οι οποίες την εξετάζουν με τη δέουσα γραφειοκρατική προσοχή για να ακούσει στη συνέχεια έκπληκτος ο άνθρωπος ότι χρειάζονται ακόμα φωτοαντίγραφα της ταυτότητας και της τελευταίας φορολογικής δήλωσης του προσκαλούντος!

Με άλλα λόγια τι λέει η μία κρατική υπηρεσία στην άλλη; Της λέει ότι ΔΕΝ αναγνωρίζουμε αυτά που έχετε θεωρήσει!!!

Νέα τρεξίματα, τηλεφωνήματα, φωτοαντίγραφα και δε συμμαζεύεται!

Και τα ερωτήματα πολλά.

Αφού έχουν τόσο τον αριθμό ταυτότητας όσο και το ΑΦΜ του προσκαλούντος, δεν μπορούν να τα διασταυρώσουν ηλεκτρονικά; Τι στο δαίμονα έχουμε τους ηλεκτρονικούς υπολογιστές, για να διακοσμούν τα γραφεία των φωστήρων της ελληνικής γραφειοκρατίας;

Το τραγικό είναι ότι την ίδια ταλαιπωρία υπόκεινται και Ρώσοι επιχειρηματίες που έχουν έρθει για διακοπές ή δουλειές στην Ελλάδα αρκετές φορές, έχοντας περίτρανα αποδείξει ότι δεν πρόκειται να γίνουν… παράνομοι μετανάστες! Ούτε αυτό το απλό στην εξακρίβωσή του κριτήριο δεν μπορεί να ληφθεί υπό όψη στην έκδοση τουριστικής βίζας;

Ο ρωσικός λαός έχει στην καρδιά του την Ελλάδα και εμείς αντί να το εκμεταλλευθούμε (με το καλό νόημα της λέξης), δυσκολεύουμε τα πράγματα δίνοντας τη δυνατότητα στους τουριστικούς μας «αντιπάλους» να «αλωνίζουν», επωφελούμενοι τις ευκαιρίες που παρουσιάζονται.

Η κατάσταση που επικρατεί στην Ανατολική Μεσόγειο και τη Βόρεια Αφρική μπορεί να στέλνει χιλιάδες ταλαίπωρους πρόσφυγες στην Ελλάδα. Μπορεί, όμως, να στείλει και εκατοντάδες χιλιάδες ή και εκατομμύρια, όπως υποστηρίζουν ορισμένοι, τουρίστες. Η Ελλάδα είναι μια ασφαλής χώρα και δεν φέρει καμιά ευθύνη για τα δραματικά γεγονότα. Της δίνεται, λοιπόν, η ευκαιρία να κάνει κάτι. Το θέμα είναι πού είναι αυτοί που θα την αρπάξουν!

*Μέχρι την επόμενη εβδομάδα γεια σας και να περνάτε καλά (όσο καλά επιτρέπουν τα μνημόνια, ο ΕΝΦΙΑ, τα Τέλη Κυκλοφορίας Οχημάτων, η κα Μέρκελ και τα μύρια άλλα δαιμόνια που ταλανίζουν την πατρίδα).*

georgemessaris@gmail.com

[www.omegadocumentaries.com](http://www.omegadocumentaries.com) **(Τελευταία παραγωγή: ΚΕΦΑΛΛΟΝΙΑ ΚΑΙ ΙΘΑΚΗ – ΛΟΥΛΟΥΔΙΑ ΤΟΥ ΠΕΛΑΓΟΥΣ)**